Urmareste Modifică dimensiunea fontului: Play

Bucureşti, 31 mar /Agerpres/ - Procurori ai Parchetului de pe lângă Curtea de Apel Bucureşti (PCAB) efectuează joi 23 de percheziţii în Bucureşti, Constanţa şi judeţele Ilfov, Galaţi, Gorj şi Argeş, la firme de pază care ar fi înregistrat achiziţii şi prestări de servicii fictive, prejudiciul cauzat bugetului de stat fiind estimat la aproximativ trei milioane de euro, reprezentând impozit pe profit şi TVA de plată.



"Din cercetările efectuate până în prezent, a rezultat faptul că, în perioada 2009 - 2014, în contabilitatea mai multor societăţi comerciale active de pe raza municipiului Bucureşti au fost înregistrate achiziţii/prestări de servicii fictive, prejudiciul cauzat bugetului de stat fiind estimat la suma de 14 milioane lei (echivalentul sumei de aproximativ trei milioane de euro)", informează un comunicat al Parchetului de pe lângă Curtea de Apel Bucureşti remis joi AGERPRES.



Procurorii au emis mandate de aducere pentru 22 de suspecţi, iar împotriva lor s-a dispus efectuarea în continuare a urmăririi penale sub aspectul săvârşirii infracţiunilor de evaziune fiscală şi complicitate la evaziune fiscală.



Procurorii beneficiază de sprijin de specialitate din partea Departamentului de Informaţii şi Protecţie Internă şi Direcţiei de Operaţiuni Speciale. AGERPRES/(AS - autor: Daniel Alexandru Florea, editor: Georgiana Tănăsescu)